जागरण संवाददाता, शिमला : एसएफआइ अखिल भारतीय कमेटी का जत्था वीरवार को आरकेएमवी पहुंचा। जत्थे का नेतृत्व राष्ट्रीय सह सचिव होशियार सिंह, राज्य उपाध्यक्ष चंद्रकात वर्मा ने किया। आरकेएमवी इकाई द्वारा आयोजित कार्यशाला में होशियार सिंह ने बताया कि केंद्र सरकार का शिक्षा के प्रति नकारात्मक रवैया इस बात से साफ झलक रहा है कि लगातार शिक्षा के बजट में कटौती की जा रही है। इससे शिक्षण संस्थानों में मूलभूत सुविधाओं में कमी आ गई है। वो चाहे शोध के स्तर पर हो या स्कूली शिक्षा के स्तर पर, देश के शिक्षण संस्थान शिक्षकों और गैर शिक्षको की कमी से जूझ रहे हैं। शिक्षा पर सरकार बजट खर्च न करते हुए उल्टा सरकारी स्कूलों को बंद करने पर तुली है। दूसरा हमला आज देश की वैज्ञानिक शिक्षा व्यवस्था पर किया जा रहा है। इतिहास को तोड़-मरोड़ कर पेश करने की कोशिश की जा रही है। आरोप लगाया कि शिक्षण संस्थानों में जातिगत व धर्म के आधार पर भेदभाव बढ़ रहा है। इन सभी मुद्दों को लेकर ये अखिल भारतीय जत्था कन्याकुमारी से अगरतला और जम्मू से 17 सितंबर को अहमदाबाद पहुंचेगा।